رائے سہرہ لنگاہ

رائے سہرہ لنگاہ (و۔ 1469ء) لنگاہوں کی جماعت کے سردار اور قصبہ سیوی (سبی) اور اس طرف کا علاقہ اُن سے متعلق تھا۔ رائے سہرہ ارغونوں کے سبی پر قبضہ سے پہلے سبی کے حکمران تھے جہاں سے امیر تیمور کے حملے کے بعد انھوں نے ملتان پر قبضہ کر لیا اور بعد ازاں سبی ملتان کے لنگاہوں کے تسلط میں رہا۔ رائے سہرہ قبیلہ لنگاہ میں سب سے پہلے شخص تھے جنھوں نے مرتب فرماں روائی حاصل کی اور لنگاہ سلطنت کی نِیو ڈال کر سلطان قطب الدین محمود لنگاہ کا لقب اختیار کیا۔ وہ ملتان میں سنہ 1438ء سریر آرائے حکومت ہوئے اور سنہ 1469ء تک تقریباً اکتیس سالہ حکومت کی۔

 حکومت 
رائے سہرہ لنگاہ کو باپ دادا کے وقت سے سلسلہ سہروردیہ سے عقیدت تھی نیز ملتان میں رشتہ داری تھی جس کی وجہ سے گاہے بگاہے ملتان آتے رہتے تھے۔

جب سال 841ھ / 1438ء میں رائے سہرہ لنگاہ نے ملتان سے خانِ خاناں کے ملازمین کو بے دخل کر دیا اور وہ ملتان پر قابض و متصرف ہو گئے تو انھوں نے اپنا لقب سلطان قطب الدین محمود لنگاہ اختیار فرما کر ملتان میں اپنی حکومت کا آغاز فرمایا۔ انھوں نے اپنے نام کا خطبہ اور سکہ جاری کیا اور یوں ملتان میں ایک آزاد اور خود مختار حکومت کی بنیاد رکھی۔

سلطان قطب الدین محمود لنگاہ ایک اولو العزم شخصیت تھے جو اعلیٰ انتظامی قابلیتوں کے مالک تھے۔ انھوں نے جلد ہی ملتان کے گرد و نواح میں پھیلی ہوئی طوائف الملوکی پر قابو پا لیا اور ملتان کے باشندے بھی ان کی حکومت پر جلد راضی ہو گئے۔ شیخ یوسف قریشی، سجادہ نشین خانقاہ بہاء الدین زکریا ملتانی، تبدیلیِ حکومت سے خوش نہ تھے۔ ان کا خاندان کئی پشتوں سے دہلی کے حکمرانوں کا طرف دار چلا آ رہا تھا۔ چنانچہ انھوں نے سلطانِ دہلی کے اشارے پر ملتان کی نئی حکومت کے خلاف فتنہ و فساد کا آغاز کیا۔

حالات اس نہج پر پہنچے کہ سلطان قطب الدین لنگاہ نے آغازِ حکومت کے چند سال بعد شیخ یوسف قریشی کو قلعۂ ملتان سے نکال دیا اور قلعۂ ملتان کے شمالی دروازے کو اینٹوں سے بند کروا دیا۔

سلطان قطب الدین کے عہد کا دوسرا اہم واقعہ سلطان محمود خلجی (حکمرانِ مالوہ) کا ملتان پر بہ راستہ جیسلمیر دھاوا تھا۔ مالوہ کی فوج صحرائے راجپوتانہ میں سے اچانک بلائے ناگہانی کی طرح حدودِ ملتان میں داخل ہو گئی، مگر سلطان قطب الدین نے اس اچانک حملے کا ڈٹ کر مقابلہ فرمایا اور سلطان محمود خلجی بے نیل مرام واپس لوٹ گئے۔ سلطان قطب الدین لنگاہ اس حملے کے دو سال بعد سنہ 1469ء میں وفات پا گئے۔ ان کے بعد ان کے فرزند سلطان حسین لنگاہ جانشین ہوئے۔ انھیں اُن کی وصیت کے مطابق بندگی محمد غوث گیلانی کے مزار (واقعہ اُچ) کے نزدیک دفن کیا گیا۔

 حوالہ جات 

زمرہ:پندرہویں صدی کے ہندوستانی بادشاہ
زمرہ:1469ء کی وفیات
زمرہ:ملتان کی شخصیات